Boucher: ‘Eerder nou as later’Mark Boucher. Foto: Adrian Dennis/AFP. Suid-Afrika het ŉ triestige rekord as dit by Wêreldbeker-wedstryde en reën kom. Daar was onder meer die teleurstelling in 1992 teen Engeland en die wiskundefout in 2003 teen Sri Lanka. Gister is die Proteas weer eens deur eendeweer gekniehalter toe hulle die punte met Zimbabwe in hul openingswedstryd van die T20-Wêreldbeker in Hobart moes deel. Ja, dit sou baie beter gewees het om die volpunte vir die kragmeting te verdien, maar Mark Boucher is oukei met hoe dinge uitgedraai het. “Ek dink dit is beter dat so iets in ons eerste wedstryd gebeur het, wanneer ons nog in beheer van dinge is,” het die Proteas se hoofafrigter gesê. Quinton de Kock het egter alles in sy vermoë gedoen om die kragmeting so gou as moontlik vir sy span te probeer wen. Die talentvolle paaltjiewagter het 23 lopies van Tendai Chatara se openingsboulbeurt gemoker, maar sy blitsbeurt was uiteindelik bloot net ŉ gejaag na wind. Scottie P se tatoeëermerk in We’re the Millers som die Proteas se houding ná teleurstelling eintlik perfek op: No ragrets. “Daar is eintlik nie veel meer wat ons kon gedoen het nie en dit is hartseer dat ons nie vir nog ŉ paar aflewerings op die veld kon bly nie.” Hy is ook vol lof vir die wyse waarop De Kock die lopiejaagtog benader het. “Quinny is een van die gevaarlikste kolwers in wêreldkrieket wanneer hy in so ŉ bui is. Dit is goed om te sien dat hy met soveel vryheid speel.” Temba Bavuma het net twee lopies in ŉ onoorwonne openingsvennootskap van 51 aangeteken, maar die beleërde Protea-kaptein geniet steeds die ondersteuning van sy afrigter en spanmaats. “Ek het gedink dat dit ŉ goeie geleentheid vir Temba was om te wys wat in hom steek. Ons wil vir hom geleenthede gee sodat hy sy ritme kan vind; hy lyk tans baie goed in die oefennette.” Suid-Afrika speel Donderdag teen Bangladesj in Sydney. Die wedstryd begin om 05:00 en die aksie sal regstreeks op SuperSport uitgesaai word.